
2011. gada Likums Nr. …
par sabiedrības veselības nodokli izstrādājumiem
Lai ierobežotu sabiedrības veselībai kaitīgu pārtikas izstrādājumu patēriņu, sekmētu veselīgus ēšanas paradumus, kā arī uzlabotu finansēšanu veselības pakalpojumiem un jo īpaši sabiedrības veselības programmām, Parlaments izdod šādu likumu par sabiedrības veselības nodokļa saistībām.

Definīcijas
1. pants
Šajā likumā:
1) iekšzemes tirgus: Ungārijas Republikas teritorija;
2) cukurs: pozīcijās 1701 un 1702 norādītie izstrādājumi;
3) sāls: pozīcijā 2501 norādītais izstrādājums;
4) fasēts izstrādājums: izstrādājuma un tā individuālā iesaiņojuma kopums, ja:


a) izstrādājums nav iesaiņots pircēja vai gala lietotāja klātbūtnē;
b) izstrādājuma daudzums iesaiņojumā ir iepriekš noteikts;
c) šā punkta b) apakšpunktā definēto daudzumu bez iesaiņojuma atvēršanas vai redzamas izmainīšanas nevar ietekmēt;
d) izstrādājumu pārdod nominālos daudzumos, kas:

da) atbilst daudzumam, ko iepriekš noteicis iepakotājs (ieskaitot jebkurus pievienotus daudzumus, kas norādīti uz marķējuma),

db) norādīti masas vai tilpuma vienībās;
5) pārdošana: ar nodokli apliekama izstrādājuma apmaiņa pret kompensāciju, kas ļauj izstrādājuma saņēmējam ar to rīkoties kā tā īpašniekam;
6) piegādes vieta: piegādes vieta, kā tā definēta 2007. gada Likumā CXXVII par pievienotās vērtības nodokli (turpmāk „PVN likums”);
7) pozīcija: muitas tarifu pozīcija saskaņā ar Komisijas 2010. gada 5. oktobra Regulu (ES) Nr. 861/2010, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu, tās 2011. gada 14. jūnijā spēkā esošajā redakcijā.
Nodokļa saistības
2. pants
Izstrādājumus, ko tirgū laiž kā fasētus izstrādājumus, klasificē kā ar nodokli apliekamus šādi:
a) pozīcijās 2009 un 2202 uzskaitītie izstrādājumi, izņemot nektārus un augļu sulas, sīrupus, koncentrātus un biezsulas, kurās ir vismaz 25 % augļu, ja:

aa) tiem pievienotā cukura saturs pārsniedz 8 gramus uz 100 mililitriem (turpmāk „bezalkoholiskie dzērieni”) vai

ab) bezalkoholiska dzēriena kofeīna saturs pārsniedz 10 miligramus uz 100 mililitriem (turpmāk „enerģijas dzēriens”);
b) pozīcijās 1704, 1905, 2105 uzskaitītie izstrādājumi, ja tiem pievienotā cukura saturs pārsniedz 25 gramus uz 100 gramiem, kā arī pozīcijā 1806 uzskaitītie izstrādājumi, ja tiem pievienotā cukura daudzums pārsniedz 40 gramus uz 100 gramiem un to kakao saturs ir mazāks par 40 gramiem uz 100 gramiem (turpmāk kopā saukti „fasēti saldināti izstrādājumi”);
c) šā punkta b) apakšpunktā neminēti un pozīcijās 1905, 2005 20 20, 2008 uzskaitīti izstrādājumi, kurus ražo no graudiem, kartupeļiem vai eļļas graudiem un kuri ir cepti vai grauzdēti, aromatizēti un piemēroti tūlītējai lietošanai, ja to sāls saturs pārsniedz 1 gramu uz 100 gramiem (turpmāk „sāļās uzkodas”), izņemot maizi un maizes izstrādājumus;
d) pozīcijās 2103, 2104 uzskaitītie izstrādājumi (ja tie nav klasificēti kā mazuļu pārtika, zupa vai mērce), ja to sāls saturs pārsniedz 5 gramus uz 100 gramiem (turpmāk „garšvielas”), izņemot sinepes, kečupu un nežāvētus, nesasmalcinātus vai mīkstā masā nepārstrādātus sālītus dārzeņu garšvielu izstrādājumus, kuru sāls saturs nepārsniedz 15 gramus uz 100 gramiem.
3. pants
1. Nodokļu saistības uzliek, kad pirmo reizi pārdod ar nodokli apliekamus izstrādājumus, kuru piegādes vieta ir iekšzemes tirgus.
2. Ar nodokli apliekamā persona ar nodokli apliekama izstrādājuma pārdošanas rēķinā, grāmatvedības dokumentā vai, ja tai nav pienākums aizpildīt rēķinu vai grāmatvedības dokumentu vai tā to nav izdarījusi, pārdošanas dokumentā norāda, ka tai ir pienākums maksāt nodokli.
Ar nodokli apliekamā persona
4. pants
Ar nodokli apliekamā persona ir ar nodokli apliekama izstrādājuma pirmreizējais pārdevējs iekšzemes tirgū.
Nodokļa aprēķināšanas pamats
5. pants
Nodokļa aprēķināšanas pamats ir ar nodokli apliekama izstrādājuma kilogramos vai litros izteikts daudzums, ko ar nodokli apliekamā persona pārdevusi saskaņā ar 3. panta 1. punktu. Nosakot aprēķināšanas pamatu, iepakojuma svaru vērā neņem.
Nodokļa apmērs
6. pants
Nodokļa apmērs ir:
a) 5 forinti par 1 litru bezalkoholisko dzērienu;
b) 250 forinti par 1 litru enerģijas dzērienu;
c) 100 forinti par 1 kilogramu fasētu saldinātu izstrādājumu;
d) 200 forinti par 1 kilogramu sāļo uzkodu;
e) 500 forinti par 1 kilogramu garšvielu.
Atbrīvošana no nodokļa
7. pants
1. Ar nodokli apliekamā persona, kas pārdod ar nodokli apliekamu izstrādājumu, ir atbrīvota no nodokļa, ja kalendārā gadā laikā tā pārdod mazāk nekā 50 litrus vai 50 kilogramus ar nodokli apliekamā izstrādājuma.
2. Pārdošana saskaņā ar 3. panta 1. punktu ir atbrīvojama no nodokļa, ja tā atbilst nosacījumiem PVN likuma 89. panta 1. punktā vai 98. pantā.
3. Ar nodokli apliekama izstrādājuma pārdošana saskaņā ar 3. panta 1. punktu ir atbrīvojama no nodokļa, ja izstrādājuma pircējs to pārdod tālāk saskaņā ar nosacījumiem PVN likuma 89. panta 1. punktā vai 98. pantā, ja pircējs darījuma laikā par šo faktu paziņo ar nodokli apliekamajai personai un apstiprina tālākas pārdošanas faktu, norādot tālāk pārdotā ar nodokli apliekamā izstrādājuma daudzumu. Ja pretēji paziņojumam pircējs izstrādājumu pārdod tālāk iekšzemes tirgū, tam ir pienākums par to informēt ar nodokli apliekamo personu 8 dienu laikā no izstrādājuma pārdošanas dienas iekšzemes tirgū, norādot iekšzemes tirgū pārdotā izstrādājuma daudzumu. Taksācijas periodā, kas ietver pircēja nosūtītā paziņojuma saņemšanas datumu, ar nodokli apliekamajai personai ir pienākums aprēķināt maksājamo nodokli (kurā ietverta soda nauda par kavējumu, kas aprēķināta no sākotnējā nomaksas datuma) par tālāk iekšzemes tirgū pārdoto ar nodokli apliekamo izstrādājumu un laikā nomaksāt nodokli. Ja pircējs neizpilda paziņojuma nosūtīšanas pienākumu noteiktajā laikā, tam ir pienākums samaksāt nodokli, ko par ar nodokli apliekama izstrādājuma pārdošanu iekšzemes tirgū nav samaksājusi ar nodokli apliekamā persona, soda naudu par kavējumu, kas aprēķināta no paziņojuma datuma, vai, ja neizpildi konstatējusi valsts nodokļu pārvalde, soda naudu par nesamaksāto nodokli un sodu par kavējumu.
4. Saskaņā ar 39.D pantu 1990. gada Likumā C par vietējiem nodokļiem ar nodokli apliekamā persona var samazināt maksājamā nodokļa apmēru nākamajā taksācijas gadā par summu, kas atbilst divkāršotai taksācijas gada uzņēmumu nodokļa atvieglojuma summai, bet nav lielāka par 50 % no nodokļa, kas maksājams nākamajā taksācijas gadā. Ja aprēķināšanas periods saskaņā ar 8. pantu ir īsāks par 12 mēnešiem, nodokļu atvieglojumus izmanto noteiktajos nodokļu aprēķināšanas periodos pro rata temporis.

Nodokļa aprēķināšana
8. pants
1. Ar nodokli apliekamu izstrādājumu pārdošanas nodokli aprēķina un deklarē saskaņā ar 10. panta 1. un 2. punktu, ja:
a) pārdošanas datums rēķinā, grāmatvedības dokumentā vai, ja tie nav pieejami, jebkurā citā ar nodokli apliekama izstrādājuma pārdošanas dokumentā, vai, ja pārdošanas datums nav uzrādīts,
b) rēķina, grāmatvedības dokumenta vai cita ar nodokli apliekama izstrādājuma pārdošanas dokumenta izdošanas datums
atbilst 10. panta 1 un 2. punktā minētajam aprēķināšanas perioda laika posmam (turpmāk „aprēķināšanas periods”).
2. Ar nodokli apliekamā persona patstāvīgi aprēķina nodokļa apmēru par 1. punktā minēto periodu.
3. Ja ar nodokli apliekamā izstrādājuma pārdotais daudzums nodokļa aprēķināšanas periodā samazinās pēc deklarācijas iesniegšanas, ar nodokli apliekamajai personai ir tiesības samazināt nodokļa summu aprēķināšanas periodā, kurā izdots rēķins, grāmatvedības dokuments vai cits dokuments par koriģēšanu vai atcelšanu.
Reģistra uzturēšanas pienākums
9. pants
1. Ar nodokli apliekamā persona uztur reģistru, kurā uzrādīts katra ar nodokli apliekamā izstrādājuma daudzums, kas:
a) atrodas ar nodokli apliekamās personas īpašumā pirmajā un pēdējā aprēķina perioda dienā un
b) iegādāts, nodots atpakaļ vai citādi iegūts aprēķina perioda laikā, kā arī pārdots ar nodokļa saistībām, pārdots bez nodokļa saistībām, izmests, nodots bez maksas, iznīcināts, pazudis vai citādi izņemts no ar nodokli apliekamās personas valdījuma.
2. Ar nodokli apliekamā persona uztur tādu ar nodokli apliekamu izstrādājumu reģistru, kuru pārdošana atbrīvota no nodokļa, un uzrāda tajā ar nodokli apliekamu izstrādājumu daudzumu, kuru pārdošana atbrīvota no nodokļa, norādot atvieglojumu katra veida izstrādājumam atsevišķi.
3. Ar nodokli apliekamām personām, kas nav klasificētas kā privāti uzņēmēji un kam nav jāmaksā nodoklis, nav jāuztur reģistrs saskaņā ar šo pantu.
Procedūras noteikumi
10. pants
1. Ar nodokli apliekamā persona, izņemot 2. punktā minētos gadījumus, pilda savu pienākumu iesniegt nodokļu deklarāciju valsts nodokļu pārvaldei saskaņā ar tai piemērojamo pievienotā vērtības nodokļa (PVN) deklarācijas periodu, iekļaujoties laika posmā, kas noteikts PVN deklarēšanai, un izmantojot standarta veidlapu, kas paredzēta šim mērķim.
2. Ar nodokli apliekamās personas, kas atbrīvotas no PVN maksāšanas, vai personas, kam jāmaksā PVN, bet nav jāiesniedz deklarācija, kā arī ar nodokli apliekamas personas, kas nav klasificētas kā PVN maksātājas, pilda savu pienākumu iesniegt nodokļu deklarāciju valsts nodokļu pārvaldei līdz 25. datumam otrajā mēnesī pēc nodokļa gada beigām, šim mērķim izmantojot standarta veidlapu.
3. Ar nodokli apliekamas personas veic nodokļa saistību nomaksu līdz termiņam, kas noteikts deklarāciju iesniegšanai.
4. Ar nodokli apliekamām personām, kam nav pienākuma maksāt nodokli, nav jāreģistrē vai jāiesniedz nodokļa deklarācijas.
5. Procedūras noteikumi, kas nav apskatīti šajā likumā, noteikti Likumā par taksācijas noteikumiem.
6. Visi ieņēmumi, kas rodas no šā nodokļa, ietilpst centrālā budžeta ieņēmumos.
Nobeiguma noteikumi
11. pants
1. Izņemot 2. punktā minēto gadījumu, šis likums stājas spēkā 2011. gada 1. septembrī.
2. Šā likuma 7. panta 4. punkts stājas spēkā 15. dienā pēc Eiropas Komisijas apstiprinājuma saņemšanas. Par nodokļu politiku atbildīgais ministrs nosaka datumu, kurā Eiropas Komisija pieņem apstiprinošu lēmumu, publicējot Magyar Közlöny [Ungārijas Republikas oficiālais vēstnesis] vienreizēju lēmumu bez kavēšanās pēc tam, kad apstiprinošais lēmums kļuvis zināms.

